Algemesí dona alé al patrimoni cultural, la literatura i l'art contemporani ampliant la convocatòria dels seus prestigiosos premis
26 de novembre de 2024

L'Ajuntament d'Algemesí ha habilitat el Centre d'Art Contemporani d'Algemesí L’ESART, al costat del Casino Lliberal, com un centre pioner en la recuperació de la memòria visual i del salvament del patrimoni artístic dels veïns i veïnes de les poblacions afectades per la DANA a la Ribera.

El centre d'art, que va aconseguir evacuar la seua col·lecció d'art i part de l'arxiu municipal al Laboratori de Restauració de la Facultat de Geografia i Història de la Universitat de València, ha aconseguit en un temps rècord reactivar l'activitat d'aquest emblemàtic espai cultural. Des de hui, la ciutadania pot portar els seus àlbums de fotos, cintes i objectes artístics danyats perquè siguen analitzats per l'equip de voluntariat de Salvem les fotos en el qual participen totes les Universitats públiques de la Comunitat Valenciana, el ICOM i l’ETNO.

Aquesta acció solidària ha suposat una finestra d'oxigen per a les famílies que donaven per perduda la memòria registrada en imatges analògiques i que entreguen entre llàgrimes i esperança els seus àlbums a l'equip compost per una desena de professionals voluntaris de l'àmbit de la història de l'art i la restauració.

Algemesí, Torrent i Utiel són els tres laboratoris de campanya per a la recuperació de fotos, en el qual a més s'atenen consultes relacionades amb la neteja i conservació de béns artístics.

A més el consistori manté el suport als professionals del patrimoni, indústries culturals, artistes i investigadors ampliant les convocatòries dels concursos els terminis dels quals estaven actius durant aquest període catastròfic. En una acció exemplar s'amplia el termini de presentació de candidatures fins al 20 de desembre de 2024 de la XXX edició del Premi de Pintura, la XX dels Premi Científicotécnic i la VIII dels Premis Literaris “Ciutat d’Algemesí”.

Encara en la lluita per restablir progressivament l'eficiència dels sistemes informàtics i dels espais de servei públic, la Cultura d'Algemesí s'erigeix com a emblema d'una ciutat les festes i la identitat de la qual són Patrimoni Immaterial de la Humanitat.

L'horari del laboratori de campanya SALVEM LES FOTOS és de dilluns a divendres, de 10 a 14 hores, fins a l'1 de desembre de 2024